玉華樓夜醮
作者：范成大
朝代：宋

paragraphs: 丈人峰前山四周，中有五城十二樓。
玉華仙宮居上頭，紫雲澒洞千柱浮。
剛風八面寒颼飀，靈君宴坐三千秋。
蹻符飛行戲元洲，下睨濁世悲蜉蝣。
桂旗偃蹇澹少休，知我萬里遥相投。
暗蜩奏樂鏘鳴球，浮黎空歌清夜遒。
參旗如虹欻下流，化爲神燈燭巖幽。
火鈴洞赤凌空遊，誰歟蔽虧黯然收。
禱之復然爲我留，半生縛塵鷹在鞲。
豈有骨相肩浮丘。
山英發光洗羈愁，行迷未遠夫何尤。
笙簫上雲神欲遊，揖我從之驂素虬。